અમદાવાદ: કડીથી તેલના ડબા ભરી રાજકોટ જવા નીકળેલી ટ્રક રાત્રીના સમયે સુરેન્દ્રનગર બાયપાસ રોડ પર પલટી ખાઈ જતાં રોડ પર તેલની રેલમછેલ થઈ હતી અને લોકોએ તેલની રીતસર લૂંટ ચલાવી હતી. પ્રાપ્ત માહિતી પ્રમાણે અા અંગેની વિગત એવી છે કે કડીથી તેલનો જથ્થો ભરી એક ટ્રેક સાંજના સુમારે રાજકોટ તરફ જવા રવાના થઈ હતી. દરમિયાનમાં સુરેન્દ્રનગર બાયપાસ રોડ પાસે ટ્રકની લાઈટ અચાનક જ બંધ થઈ ગઈ હતી, પરંતુ ડ્રાઈવરે ટ્રકને ઊભી નહીં રાખી અાગળ હંકારતાં ટ્રક રોડની બાજુમાં અાવેલા ખાડામાં પલટી ખાઈ ગઈ હતી. ટ્રક પલટી ખાતાં જ ટ્રકમાં ભરેલા તેલના ડબા રોડ પર વેરણછેરણ થઈ ગયા હતા અને કેટલાક ડબાઓ ફૂટી જતાં રોડ પર તેલની રેલમછેલ થઈ હતી.